Broj: 711-I-1260-M-94/21-02-19

Zagreb, 22. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Davora Miličevića, gradonačelnika Grada Županje do 3. lipnja 2021.g., za davanjem mišljenja Povjerenstva,** na 136. sjednici, održanoj dana 22. srpnja 2021.g., daje sljedeće

**MIŠLJENJE**

**Sukladno odredbama ZSSI-a nema zapreke da se dužnosnik Davor Miličević, gradonačelnik Grada Županje do 3. lipnja 2021.g., koji nakon prestanka obnašanja navedene dužnosti koristi pravo na naknadu plaće nakon prestanka obnašanja dužnosti u trajanju od šest mjeseci, propisanu Zakonom o lokalnoj i područnoj (regionalnoj) samoupravi, i prije isteka tih šest mjeseci zaposli u jednici lokalne samouprave, čime gubi pravo na navedenu naknadu.**

 Obrazloženje

Zahtjev za davanjem mišljenja Povjerenstva podnio je dužnosnik Davor Miličević, gradonačelnik Grada Županje do 3. lipnja 2021.g. U knjigama ulazne pošte zahtjev je zaprimljen dana 15. srpnja 2021.g., pod poslovnim brojem 711-U-3719-M-94/21-01-4, povodom kojeg se vodi predmet broj M-94/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načenici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Davor Miličević obnašao dužnost gradonačelnika Grada Županje od 26. srpnja 2017.g. do 3. lipnja 2021.g. Stoga je povodom obnašanja navedene dužnosti Davor Miličević obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenjem navodi kako je obnašao dužnost gradonačelnika Grada Županje četiri mandata, a prije izbora za gradonačelnika je bio zaposlen u gradskoj upravi Grada Županje na mjestu stručnog suradnika za imovinsko pravne poslove. Nadalje, dužnosnik navodi kako na prošlim izborima nije dobio dovoljnu većinu glasova te nakon završenih izbora kao bivši dužnosnik koristi materijalno pravo plaćenih šest mjeseci. Nadalje, dužnosnik navodi kako je u postupku traženja zaposlenja, pa traži mišljenje Povjerenstva postoji li zapreka da se zaposli u nekoj drugoj jedinici lokalne samouprave i uprave budući da nakon lokalnih izbora nije koristio pravo povratka na poslove pravnika u Županji, već bi se zaposlio na drugom mjestu. Dužnosnik zaključno postavlja pitanje može li se zaposliti i prije isteka roka od 6 mjeseci.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, nakon prestanka obnašanja dužnosti dužnosnik može obavljati druge poslove u smislu redovitog i stalnog zanimanja te isti imaju pravo povratka na rad temeljem sporazuma s prethodnim poslodavcem.

Povjerenstvo međutim ukazuje i na relevantne odredbe Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) te Zakona o obvezama i pravima državnih dužnosnika (101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.).

Člankom 90.a. stavkom 4. Zakona o lokalnoj i područnoj (regionalnoj) samoupravi propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Povjerenstvo obrazlaže da ZSSI ne sadrži odredbu kojom bi dužnosnicima nakon prestanka obnašanja dužnosti bilo izričito zabranjeno zasnivanje radnog odnosa u tijelu javne vlasti u kojem su obnašali dužnost kao niti u drugim jedinaicama lokalne samouprave te stoga sukladno odredbama ZSSI-a načelno nema zapreke da se dužnosnik Davor Miličević nakon prestanka obnašanja dužnosti gradonačelnika Grada Županje zaposli u bilo kojoj jedinici lokalne samouprave.

Međutim, Povjerenstvo napominje da budući da dužnosnik koristi pravo naknade plaće u trajanju 6 mjeseci, u slučaju zaposlenja na istu naknadu gubi pravo, stoga se upućuje dužnosnik da se za pitanja u kojem trenutku gubi to pravo, kao i koga i kada o tome obaviještava obrati Ministarstvu pravosuđa i uprave, a koje tijelo je nadležno da sukladno članku 10. stavku 5. Zakona o ustrojstvu i djelokrugu tijela državne uprave („Narodne novine“, broj 85/20).

Nadalje, člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istoga članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Povjerenstvo stoga napominje dužnosniku da u slučaju namjere zaposlenja u nekom tgovačkom društvu isti ni u razdoblju od dvanaest mjeseci nakon prestanka obnašanja dužnosti gradonačelnika Grada Županje ne može biti direktor, odnosno član uprave niti jednog trgovačkog društva.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Davor Miličević, dostavljenom e-mail adresom
2. Objava na internetskoj stranici Povjerenstva
3. Pismohrana